b'\n_START_ARTICLE_\nLinolie\n_START_SECTION_\nFremstilling\n_START_PARAGRAPH_\nLinolie udvindes ved, at man presser h\xc3\xb8rfr\xc3\xb8ene i en kv\xc3\xa6rn. N\xc3\xa5r fr\xc3\xb8ene er knust, bliver de til en tyk gr\xc3\xb8d, som f\xc3\xa5r lov at st\xc3\xa5 og bundf\xc3\xa6lde, hvilket f\xc3\xa5r olien til at l\xc3\xa6gge sig i overfladen. Dette er den rene linolie \xe2\x80\x93 ogs\xc3\xa5 kaldet r\xc3\xa5, koldpresset linolie. Fordelen ved linolie er, at den kan optage og afgive vand, uden at filmen \xc3\xb8del\xc3\xa6gges. Linolie ekspanderer cirka 20\xc2\xa0%, n\xc3\xa5r den h\xc3\xa6rder._NEWLINE_N\xc3\xa5r man bruger linoliebaseret maling, skal man sm\xc3\xb8re tyndt p\xc3\xa5, da den ellers ikke vil t\xc3\xb8rre op i bunden. Man kan derimod male flere gange efter hinanden, hvis fx al olien optages af tr\xc3\xa6et. Mangler linoliemalingen glans, kan man uden en st\xc3\xb8rre forbehandling vaske med vand og lade det t\xc3\xb8rre og derefter give det en oliering mere. Her er det en god id\xc3\xa9 at bruge r\xc3\xa5 linolie, eftersom den har den fine struktur, der kan ligge mellem de foreg\xc3\xa5ende lag maling. _NEWLINE_R\xc3\xa5, koldpresset og varmpresset linolie, er hygroskopisk, hvilket vil sige, at olien selv er i stand til at optage og afgive fugt. N\xc3\xa5r olien anvendes til grunding p\xc3\xa5 tr\xc3\xa6et, er fugtvandringen i tr\xc3\xa6et st\xc3\xb8rre, end hvis olien er forarbejdet. Ved anvendelse til maling bevirker oliens hydrofile tendenser, at malingen danner bl\xc3\xa6rer, hvis den ikke er h\xc3\xa6rdet i overfladen f\xc3\xb8rst. Eller at den er p\xc3\xa5malet lige efter en regnbyge og derved h\xc3\xa6rder fra to sider som f\xc3\xb8lge af en stor plet med vand og ilt, som efterh\xc3\xa5nden h\xc3\xa6rder og skaber bl\xc3\xa6rer mellem tr\xc3\xa6et og malingen. Disse bl\xc3\xa6rer er ikke farlige, men b\xc3\xb8r fjernes, da de kan blive st\xc3\xb8rre med tiden.\n_START_SECTION_\nR\xc3\xa5 koldpresset linolie ("jomfruolie")\n_START_PARAGRAPH_\nOlie presset koldt, fx i en cylinderpresse, derefter lagret for at urenheder kan bundf\xc3\xa6lde. Olien har en meget lille molekylest\xc3\xb8rrelse og tr\xc3\xa6nger dybt ind i tr\xc3\xa6. Jomfruolien er den mest diffusions\xc3\xa5bne og mest hygroskopiske af de olier, der fremstilles af h\xc3\xb8rplanten._NEWLINE_Den r\xc3\xa5 linolie kan indeholde organiske opl\xc3\xb8sningsmidler, men i s\xc3\xa5 sm\xc3\xa5 m\xc3\xa6ngder, at det ikke anses for skadeligt. Indend\xc3\xb8rs kan linolie i store m\xc3\xa6ngder give problemer med slimhinderne. R\xc3\xa5 linolie t\xc3\xb8rrer langsomt, og man kan begynde at efterbehandle efter 2-5 dage. Olien er gennemh\xc3\xa6rdet efter 3 til 5 uger, hvis den f\xc3\xa5r nok lys og luft, alt efter kvalitet.\n_START_SECTION_\nR\xc3\xa5 varmpresset linolie\n_START_PARAGRAPH_\nOlie presset ud af h\xc3\xb8rfr\xc3\xb8ene ved opvarmning \xe2\x80\x93 her f\xc3\xb8lger flere urenheder med end ved en koldpresset linolie. Varmpresset olie bliver ogs\xc3\xa5 renset, men regnes ikke for at v\xc3\xa6re af s\xc3\xa5 god kvalitet som koldpresset. Har en st\xc3\xb8rre molekylestruktur end koldpresset linolie og indeholder f\xc3\xa6rre opl\xc3\xb8sningsmidler, men er mere slidst\xc3\xa6rk, t\xc3\xb8rrer hurtigere og har flottere glans. Tr\xc3\xa6nger ikke s\xc3\xa5 langt ind i tr\xc3\xa6et.\n_START_SECTION_\nLinoliefernis\n_START_PARAGRAPH_\nOlien opvarmes oftest til 100-150\xc2\xa0\xc2\xb0C i flere timer, hvor der samtidigt tilf\xc3\xb8res ilt. Denne olie er tykkere, mere diffusionslukket, men mindre hygroskopisk. Har bedre slidstyrke end en koldpresset olie. Linoliefernis tr\xc3\xa6nger ikke s\xc3\xa5 langt ind i tr\xc3\xa6et som koldpresset linolie. T\xc3\xb8rrer hurtigt.\n_START_SECTION_\nStandolie\n_START_PARAGRAPH_\nFremstilles ved at opvarme olien til en temperatur p\xc3\xa5 typisk 200-300\xc2\xa0\xc2\xb0C uden indbl\xc3\xa6sning af ilt. Denne olie er den mindst hygroskopiske olie, mest diffusionslukkede og slidst\xc3\xa6rke. Standolie er meget tyktflydende og langsomt h\xc3\xa6rdende. Den anvendes derfor oftest som bindemiddel til fremstilling af maling. I linoliemaling udg\xc3\xb8r denne olie normalt 5-10\xc2\xa0% af olieindholdet. Fordi denne linolie er s\xc3\xa5 tyktflydende, tr\xc3\xa6nger den ikke s\xc3\xa5 langt ind som fernis. Standolien giver en h\xc3\xb8jere glans og er god til slutstrygning. _NEWLINE__NEWLINE_Det g\xc3\xa6lder for alle olierne, at de skal have lys, luft og varme, da de ellers ikke h\xc3\xa6rder op.\n_START_SECTION_\nLinolie som tr\xc3\xa6beskyttende middel\n_START_PARAGRAPH_\nLinolie er sammen med tr\xc3\xa6tj\xc3\xa6re noget af det bedste tr\xc3\xa6beskyttelse, der findes: En god blanding er 2\xc2\xa0% tj\xc3\xa6re og 98\xc2\xa0% linolie. Denne blanding misfarver ikke tr\xc3\xa6et med skimmel eller tj\xc3\xa6re. Den males p\xc3\xa5 i s\xc3\xa5 tynde m\xc3\xa6ngder som muligt og med lange hurtige str\xc3\xb8g for at usynligg\xc3\xb8re penselstr\xc3\xb8gene s\xc3\xa5 meget som muligt. Fortynd med sprit, hvis man ikke synes om terpentin eller andre opl\xc3\xb8sningsmidler.\n_START_SECTION_\nLinolie som rustbeskyttelse\n_START_PARAGRAPH_\nJernet reng\xc3\xb8res, og linolie sm\xc3\xb8res p\xc3\xa5 i et tyndt lag (kan eventuelt blandes med sprit). Kan ogs\xc3\xa5 bruges til undervognsbehandling: Varm det lidt op og spr\xc3\xb8jt (ikke al linolie kan spr\xc3\xb8jtes) det ind i alle revner og hulrum. En svensk unders\xc3\xb8gelse viser oven i k\xc3\xb8bet, at linolie er bedre end Tectyl. ...Dette er sikkert rigt. Mange fort\xc3\xa6ller om linolje som rustbehandling - is\xc3\xa6r i Sverige. Men hvor er den svenske unders\xc3\xb8gelse, der n\xc3\xa6vnes (bedre end Tectyl)?  _NEWLINE_Man kan ogs\xc3\xa5 lave et sort overtr\xc3\xa6k p\xc3\xa5 jern og andre metaller ved at sm\xc3\xb8re et lag linolie p\xc3\xa5 og opvarme metallet, s\xc3\xa5 olien br\xc3\xa6nder blankt sort. Processen lugter lidt som at stege sild. Giver man for meget varme, bliver laget mat. Sortbr\xc3\xa6ndte jerngenstande er meget udbredte b\xc3\xa5de for det \xc3\xa6stetiske udtryk, og fordi det beskytter metallet.\n_START_SECTION_\nForholdsregler ved brug af linolie\n_START_PARAGRAPH_\nKlude skal h\xc3\xa6nges til t\xc3\xb8rre, kv\xc3\xa6les i en plasticpose t\xc3\xb8mt for luft og t\xc3\xa6t lukket, druknes i vand eller br\xc3\xa6ndes, da kluden ellers kan selvant\xc3\xa6nde. Det lyder drastisk, men er ikke desto mindre n\xc3\xb8dvendigt. Kluden t\xc3\xb8rres kun, hvis den skal bruges igen. Den skal v\xc3\xa6re foldet ud og h\xc3\xa6nge udend\xc3\xb8rs.'